Emigrácia

1.diel série “Solárne Impérium”

Obsah

BiotekLabs

NaCo

Dedičstvo

Útek

Austrália

Christmas Hills

Škola

Rebélia

Obrana

Víťazstvo

Armáda

Pouličná vojna

BanksTown

Prieskum

Tylo nepriateľa

Plukovník

Brisbane

Prezidentov návrh

Školenie

BiotekLabs

„Ding-dong.... Ding-dong“ niesol sa zvuk halou. Rozospato som pootvoril oči a začal som vnímať svet okolo seba. Je ráno, vstávať. Je čas. ...... Aha. Áno dnes musím vstať. Utriasli sa mi myšlienky v hlave Svet okolo mňa získaval jasnejšie kontúry. Ospalosť zo mňa spadla takmer okamžite. Čakajú ma v BiotekLabs už na 8:00. Mať v mozgu implantovaný kalendár je niekedy otravné. Je neomylný a pripomenie Vám všetko čo má v sebe zaznamenané. Ale dnes už sa tomu nedá vyhnúť. Integrovaný NaCo má už snáď v Európe každý. Vlastne nie. Starší ľudia to nemajú. A anarchisti, kresťania, naturalisti a ešte neviem aké ďalšie politické smery. Pravdou však je že mladí si to dávajú inštalovať už automaticky, vrátane mňa. No a dnes mi majú spraviť upgrade. Toto zasa nerobí takmer nik. Ja som to dostal v testamente otca, mám to zaplatené už viac než 10 rokov. Za astronomickú cenu. Ani netuším aký upgrade ma vlastne čaká. Podvedome som si siahol na zátylok a ohmatal miernu vyvýšeninu. Myšlienky mi zablúdili k otcovi. Zaujímalo by ma ako vedel že niekedy toto bude vôbec možné...Bol to politik. Pracoval pre Global Network Security. Hmmm.... ževraj bol veľmi mocný človek. Jeden z najvplyvnejších na ministerstve AI v Európe. S naozaj s vysokým IQ, obrovskou mierou predvídavosti a intuíciou. Pri zadávaní genetických mutácií pri mojom plánovaní ževraj vďaka jeho genetickej výbave, u mňa nemuseli spraviť žiadne veľké korekcie. Aha... ešte je tu ďalšia položka v kalendári. Dnes večer u notára dostanem autorizáciu prístupu k druhej časti testamentu otca. Konečne! Celý čas som zvedavý čo v ňom je a prečo som musel na autorizáciu čakať až do dnešných 21. narodenín. Veľmi neobvyklý testament. Aj podľa notára. No dobre je čas sa zdvihnúť.

„Dobré ráno pane. Dnes máme 21.apríla 2156, streda, vonku je veterno, 8°C. Predpoveď je otepľovanie, slnečno.“ Ozvalo sa v miestnosti. Toto je tak trošku pre-história. Osobný domáci správca. Victoria, teda skrátene Viki. Tiež pozostatok po otcovi. Tie isté informácie si môžem stiahnuť z NaCo okamžite. Alebo s ňou cez neho komunikovať. Ale pravda je že niečo na tom je... príjemný ženský hlas, dá sa s ním, teda s ňou diskutovať, vedomosti, ktoré má v sebe natiahnuté sú skutočne rozsiahle. Napojená je na všetky databanky sveta.

„Odporúčam oblek č.26 pre vonkajšie použitie, nastavený stupeň 8“. Zaspieval hlas Viki.

Tiež pre-história. Pomáhať obliekať. Ako skutočný domáci sluha. Otec si na tom dal záležať.

Tak a poďme do kúpeľne. Zavelil som si a zdvihol som sa z postele. Väčšina nových domov už má sanit-bloky, ale ja mám ešte staromódnu kúpeľňu. Má už najmenej 100 rokov. Veľké zrkadlá, staromódne vodovodné kohútiky. Veľmi nezvyklé. No, ale na druhej strane rovesníci tým boli unesení. Je to krajšie ako v múzeu. A neviem prečo všetky moje priateľky boli touto miestnosťou priam fascinované. Jediný môj zásah do nej bola inštalácia hlavového kozmeticko-medi-bloku pred pár rokmi. Používanie hrebeňa alebo zubnej kefky som už naozaj považoval za prežitok. Zavrieť oči, vopchať hlavu. Kompletné čistenie, dezinfekcia, zastrihnutie, ošetrenie pleti prebehlo za necelú minútu. Maľovanie zo zásady vynechávam.

„Na raňajky dnes neponúknem nič, máte inštaláciu v BioTek Labs a musíte prísť načas a nalačno.“ Oznámila mi Viki.

Hmm... takže aj toto má naprogramované. Otec myslel naozaj na všetko.

# Viki, aká je bezpečnostná situácia v štvrti? Spýtal som sa jej tentokrát už cez Naco.Toto nebola zdvorilostná otázka, ale každodenný rituál. Situácia v Európe je vážna a každý sa musí starať sám o seba. Odpoveď prišla okamžite.

# 02.36 bol pokus o vniknutie cez zadnú časť plotu od Hartmingovcov. Neznámy útočník. Zastrelený 18.6 metra od domu. Pozostatky odvezené 03.55 po skončení práce policajného robota.

# Prečo si ma nezobudila? Prekvapene som pozdvihol obočie a pozrel do kamery v rohu miestnosti.

# Útok nebol vážny, zbrane žiadne okrem pulznej pištole PP12-45. Jeden útočník. Zrejme snaha získať hocičo cenné, alebo ešte skôr nejaké potraviny. Na varovné osvetlenie, sirénu a správu nereagoval včas. Nemal implantovaný NaCo.

# Viki, to nie je odpoveď...

# Pane, primárna direktíva. BioTek Labs. Musíte bezpodmienečne prísť v 100% stave. Nariadenie Vášho otca. Už týždeň som v stave zvýšenej ostrahy.

Tak. A začína ma to už hnevať. Zvedavosť pomaly prechádza do vzdoru. Čo to má znamenať? Otec bol prísny, ale nikdy na ničom tak nenástojil. A je to naplánované 10 rokov dopredu.

# Viki, o čo tu ide?

# Ľutujem pane, na túto otázku nemám odpoveď. Moja direktíva má najvyššiu prioritu bez zdôvodnenia. Ak máte záujem pokúsim sa zistiť viac.

# Čakám...

# Pane, predpokladaný čas odozvy 3 minúty. Zatiaľ sa môžete obliecť.

No dobre, aj tak nič iné robiť nemôžem. Takže mundúr 26, st 8. Sem s ním. Farba? ... dnes si dám modrú. Tmavo modrú. Teplota 8°C, na obed 22°C. krátky rukáv, voľný límec. Priliehavé. Elastické. V poriadku.

# Viki, chcem tú odpoveď!

# Ešte 32 sekúnd pane. Databázu ministerstva spravodlivosti som musela otvoriť pomocou neverejného kľúča Vášho otca, odhalia ma za 15 sekúnd. Odhadovaná pokuta 1000 kreditov.

# V poriadku, rešpektujem. Dokonči to.

# Pane, mám to. Tu sú dáta: Upgrade je zaplatený 12 rokov, 211 dní. 1.365.000 kreditov. Zaplatené a zdanené korektne. Bianko zadanie bez technickej špecifikácie. Definované len kapacity. Základ upgrade je rozšírenie pamäte. Veľmi nezvyčajné – až 3 násobok Vašej súčasnej kapacity. Bio upgrade – modulácia Vašich stimulantov na podporu srdca a dýchania. Zamerané na ochranu mozgu pred odkysličením. Implantácia nového genofondu. Prístup k obsahu zamietnutý. Ľutujem. Upgrade nie je schválený a podporovaný súčasnou legislatívou a ministerstvom zdravotníctva a genetického fondu. Je to ale zaplatené a už schválené pred 2 rokmi. Vedené ako prototyp a Vy ste testovací subjekt. Okrem predplatených dát máte navyše upgrade do voľnej pamäte podľa Vášho zadania.

...

Varovanie. Na upgrade som zistila že sú napojené dvaja automatický sliediči. Dáta však nie sú modifikované, nevedeli sa do nich dostať. Vaše inštrukcie?

# Odkiaľ sú tí sliediči?

# Hľadám... dostupnosť informácií za 30 sekúnd.

...

Jeden bol napojený od začiatku, senátor Novirel. V súčasnosti je už mŕtvy. Zabitý pred dvoma rokmi vo Washingtone pri povstaní o uránové zásoby štátu. Druhý je zaujímavý. Najmodernejší algoritmus. 2 roky nasadený, zadaný z prezídia vnútorných vecí.

# Zmaž ich.

# .... zmazanie ukončené.

# Prever ďalšiu hĺbkovú kontrolu integrity dát a vyhľadaj sliedičov.

...

# Integrita dát v poriadku. Nájdený nový sliedič. Prezídium vnútorných vecí.

# Zaves sa naňho a zmaž ho.

# Zmazaný. Sledujem stopu. Odoslaná na sekundárneho sliediča. Sliedič aktivovaný a vytvorená duplicita.

# Skontroluj LOG prístupov. Kedy bol prístup k sliedičom?

# Kontrolujem. Každý večer. 18.00 až 19.00. Externé overenie funkčnosti. Prezídium vnútorných vecí.

# Zaves sa na tohto sekundárneho sliediča. Skopíruj ho bez aktivácie a zmaž ho.

# Zmazaný. Bez odozvy. Zdá sa že sa nič iné nespustilo.

# To isté aj primárny sliedič.

# Tiež zmazaný. Bez odozvy.

# Vymaž aktivity v LOGoch. Po skončení môjho upgrade uveď dáta do pôvodného stavu znova ho vyves a aktivuj.

# Rozumiem. V poriadku pane. Máte najvyšší čas vyraziť. Vaše vozidlo čaká pred domom.

No, asi sa tomu nevyhnem. Viki je neoblomná a poznám sa. Aj tak zvedavosť u mňa nakoniec zvíťazí. Skontroloval som si oblek a vychádzam z budovy. Automobil štartuje automaticky keď sa k nemu blížim. Odkedy vypršali patenty ropných spoločností na fúzne reaktory a batérie, nie je problém s energiou. Našťastie. Koncom minulého storočia to už hrozilo vypuknutím globálnej vojny kvôli nedostatku fosílnych palív. Akokoľvek vyzerali prognózy vývoja zle, ľudstvo dokázalo po uvoľnení patentov počas 10 rokov vyriešiť problémy s  energiou. Auto si riadim zo zásady sám. Mám to rád, navyše rád pozorujem krajinu okolo seba. Cesta do BiotekLabs trvá podľa palubného počítača 45 minút pri maximálnej rýchlosti 260km/h. Ale mám ešte chvíľu času. Takže zvoľníme... Štvrť v ktorej bývam je našťastie jedna z najlepších v meste. Zasa pozostatok po otcovi. Rodinný dom nie je možné predať, darovať ani nijak oficiálne previesť na nikoho až do dnešného dňa. Platby, dane, ... sú platené automaticky z testamentu. Ale štvrť do ktorej idem je vlastne priemyselný distrikt a nie je až pod takou ochranou polície. Bez osobnej zbrane sa neodporúča vychádzať. Nie je to však nariadenie, len odporúčanie. Cez NaCo zisťujem aktuálny stav - tretí stupeň, pohoda. Taký pekný deň. Podľa informácií, nie sú v meste hlásené nepokoje a ani nie sú plánované. Ale na druhej strane je toľko pouličných gangov ktoré sa snažia prežiť že sa veľmi predpovedať bezpečnosť nedá. Ani nasadenými stovkami špiónov z vnútorných vecí. Neviem prečo s tým vláda nič nerobí. Situácia je takáto už snáď 50 rokov. A možno aj viac. V minulom storočí, v čase takzvanej genetickej revolúcie sa ľudia okrem rôznych genetických upravení zasadili aj o ochranu pôrodnosti. Tuším to bol kresťanský volebný program vďaka ktorému aj vtedy vyhrali voľby. Nastala však kritická situácia – vďaka genetickým úpravám sa zdvihol vek niektorých ľudí na 250 a viac rokov. Vo výsledku sa v priebehu 20 rokov na Zemi zdvojnásobil počet obyvateľov. Dnes to už nik nespočíta, ale odhaduje sa počet ľudí na súši na 20 mld a v moriach na ďalšie 2 mld. Vďaka zvýšenej produkcii CO_2 sa teplota planéty zdvihla a nastali problémy s klímou a uživením populácie. A to trvá doteraz. Polícia už nemá šancu ustrážiť mestá. Gangy v nich získavajú kontrolu. Aspoň sa podarilo situáciu v Európe zastabilizovať a už nedochádza k hromadným mestským vojnám. V podstate je dovolené všetko okrem atómových a EMP zbraní. Atomovku použili len raz. V Detroite v bývalom USA v roku 2099. Hlupáci. Nevyhral nikto. Zahynulo jedno mesto, USA sa rozpadli na samostatné, takmer až mestské štáty. Našťastie Európa napriek (alebo vďaka?) svojej búrlivej histórii sa tomu vyhla.

Tak a sme tu. Povedal som si v duchu a zabočil som z diaľnice na výjazd. BioTekLabs je jedna z najväčších genetických spoločností na svete so zameraním na NaCo a AI. Pred 10 rokmi ešte boli de-facto štátnym monopolom, ale časy sa menia. Veľa genetických firiem sa postavilo na nohy vďaka úniku informácií a to hlavne v Číne. Nimi ponúkané implantáty sú síce lacné ale veľmi kazivé. A hlavne na hrane legálnosti alebo niekedy aj za ňou. Zásahy do mozgov sú až deštruktívne a stalo sa že ľudia strácajú nad NaCo kontrolu a nedokážu ovládnuť hormonálne stimuly. Nezriedka sa končí zapnutie takéhoto NaCo poškodením mozgu.

Vystupujem z auta a rozhliadam sa. Vstup do budovy je prísne strážený. Hneď pri vstupe sa môj NaCo vypol. Dosť ma to zaskočilo, zvykol som si už na jeho podporu a možnosti. Ale zrejme na to majú dôvod a hlavne povolenie. Prekvapene sa pozerám na obranné veže pri bráne. Automatické zbraňové systémy ma zamerali a som uzavretý v magnetickom poli pred vchodom. Prichádzajú dvaja po zuby ozbrojení strážcovia. Sú to našťastie ľudia, vidím im cez priezory prilieb oči.

„Christopher Lee Sheppard?“ Ozval sa prvý z nich. Moje prostredné meno už veľmi dávno nik nepoužil. Trocha ma to prekvapilo, ale pritakávam. A tak chlap pokračuje: „Ste očakávaný. Váš NaCo je odpojený, celý areál je pod permanentným EMP impulzom. V Areáli nie je dovolené s nikým komunikovať ani nosiť zbrane. Prosím rešpektujte to. V opačnom prípade budete na mieste popravený na základe povolenia č 3086/2126 vydané ministerstvom zdravotníctva a genetického fondu. Porozumel ste?“

„Hmmm.“ Pritakávam.

„Pane, je vyžadovaná jednoznačná slovná odpoveď pri ktorej sa mi musíte pozerať do očí. Opakujem. Porozumel ste?“ zavrčal chlap.

Hmm... ostrí chlapíci. „Áno“ pritakávam znovu a pozerám naňho. Druhého zatiaľ periférne sledujem ako sa presúva za mňa a zdvíha zbraň.

„Identifikácia potvrdená, v hlase a v očiach nie je znak klamstva a pokusu o útok...“ Skonštatoval a očividne sa uvoľnil. Zložil ruku z pažby zbrane. Došlo mi. Skenoval ma a overil detektorom. Keby som zaváhal alebo klamal, asi by ma ďalej nepustili alebo rovno zastrelili. Pekné. No na toto nás na škole nepripravovali. Mám síce za sebou pár prestreliek, pouličných bojov, ale s profesionálmi som sa ešte nestretol. Asi na takéto obranné postupy majú svoje dôvody a majú to hlavne schválené. Nasledujem ich. Ako prechádzame areálom začínam chápať že je to ako iný svet. Vnútri žijú celé rodiny, desiatky, stovky rodín. Zrejme už celé generácie. Všetci zamestnanci podniku. Sú tu obchody, školy, zdravotnícke zariadenia, športoviská, relax centrá, ... proste full servis. Von zrejme pravidelne nikto nechodí. A dnu asi tiež okrem VIP zákazníkov nik. Vchádzame do prvej budovy a výťah nás vezie na 38 poschodie. Vchádzam do haly a tu ma moji strážci prepúšťajú bez slova. Výťah nečujne odchádza.

Ujíma sa ma ale AI budovy a mierne kovovým hlasom (zasa pekný archaizmus) ma informuje o nasledovnom postupe: „Pán Sheppard, vitajte v BiotekLabs. Nachádzate sa na 38 poschodí prijímacej budovy pre VIP klientov. Celý priestor je pre Vašu bezpečnosť plne chránený automatizovaným systémom obrany. Čas príchodu personálu je 6 minút 38 sekúnd, primár Owesny. Zatiaľ sa pohodlne usaďte, ponúknuť Vám niečo nie je dovolené, prichádzate na lačno. Informácia potvrdená vaším domácim správcom.“

Takže priamo primár Owesny. Zaujímavé. Je to jeden z najväčších mozgov Európy v oblasti genetiky. Uvedomujem si že informáciu viem aj bez databázy NaCo. Spomínam si že pár krát bol aj u nás na fakulte, prednášal aplikovanú pokročilú genetiku. Ale ako väčšina študentov som to vtedy púšťal jedným uchom dnu a druhým von. Však NaCo tie informácie do seba natiahol automaticky pred začiatkom ročníka. Tak načo sa zbytočne namáhať?

„Pán Sheppard, dobré ráno. Na lačno?“ ozval sa náhle hlas za mnou. Ani nečakal na odpoveď alebo kým sa k nemu otočím a pokračoval: „Ste veľmi zaujímavý a pre mňa záhadný prípad.“

Privrel oči, usmial sa. Takže jemu NaCo funguje..... uvedomil som si.

„No na mojich prednáškach ste veľmi neexceloval a hlavne nedával veľmi pozor. Ale tým sa netrápte, Váš genóm nebol modifikovaný pre rozvoj poznania v tejto oblasti. Ste priemer, alebo možno lepší priemer. Počkať. Zasa zavrel oči... Nie, známka z testov bola ‚A‘. Takže výborný. Zaujímavé... také hodnotenie by ste nemal dostať. Ale výsledky ste také mal. Ako?“

Spomínam si na tú skúšku. Veľa výpočtov pod silným časovým stresom. Keď som videl že čas sa blíži ku koncu veľa výsledkov som odhadol. A našťastie správne.

„Zaujímavé, až tak ste to nemal zvládnuť. Dostal ste sa na úroveň základov NaCo s procesormi upravenými pre výpočet genetických a atomických rovníc. Viete to?“

„Nie, neviem. Ale s výsledkom som spokojný.“ Uškrnul som sa.

„V poriadku, nič sa nedeje, len ma to zaujalo. Poďme k Vášmu prípadu. Máte u nás zaplatený bianko upgrade spred 12 rokov. Vaším otcom, doktorom Sheppardom. Viete že sme boli priateľmi?“ Zasa nečakal na odpoveď... „O zaplatení upgrade som nevedel až do včera. Keby áno, tak Vášho otca odhovorím. To čo máte v špecifikácii upgrade je za hranicou zákonnosti. Privrel oči.... Avšak vidím že to máte schválené na základe vtedajších zákonov, čo upgrade legalizuje. Takže naša spoločnosť je právne čistá. Ostáva otvorená technická stránka. Som povinný Vás informovať o možnostiach a rizikách. Úroveň informácií 7. Takže sa vyhneme vzorcom a opätovným prepočtom, ktoré aj tak bez aktívneho NaCo nemáte šancu zvládnuť...

Stručne povedané: máte zaplatený upgrade, ktorý rozšíri Vaše mentálne schopnosti a kapacity približne 3-násobne. Fyzické schopnosti približne 2-násobne, avšak až po príslušnom tréningu. Budete však schopný plnej kontroly Vašich orgánov vrátane v súčasnosti už nedovolenej kontroly rizikových hormónov. Riziko neúspechu upgrade je pomerne veľké, 3,25%. V tomto prípade ostávate imobilný zrejme s trvalým poškodením mozgu. Na základe nariadenia ministerstva budeme nútení Vás usmrtiť. Priznám sa že nerozumiem prečo si platíte toto rozšírenie, nakoľko nemáte možnosť ho vo Vašej profesii uplatniť.“

Privrel oči ako si to overoval, ale hneď pokračoval. „Pardón, opravujem sa. Profesiu ešte nemáte centrálne definovanú a úroveň upgrade je uzamknutá a nie je možné ju zmeniť. Je však vo Vašej právomoci ju odmietnuť. Pozrite na mňa a zrozumiteľne odpovedzte či ste porozumel vysvetleniu a rizikám a či upgrade akceptujete.“

Do prdele. A čo teraz? Zasa tá zvedavosť. 3,25% je pomerne veľa, ale ... mihali sa mi v hlave otázky, ale vedel som že som už dávno rozhodnutý „Áno porozumel som a akceptujem.“

„V poriadku. Vaša odpoveď je zaznamenaná. Pripravte sa, za 10 minút budeme pripravení. Zatiaľ je potrebné z vašej strany urobiť ešte jednu vec. Kapacita Vášho NaCo Vám umožní obsiahnuť približne 5 nových okruhov vedomostí alebo fyzických zručností. Doterajšia úroveň Vám ostane zachovaná a vedomosti budú prekopírované do nových modulov. Zatiaľ máte zvolenú úroveň AI, zameranie systémové inžinierstvo, logika, matematika a fyzika. Ste v piatom ročníku štúdia a predpokladáme úspešné ukončenie v tomto roku. V rámci upgrade dostávate komplexné vedomosti v oblasti histórie remesiel z prvopočiatku ľudstva, základy anorganickej chémie a fyziky. Druhá časť je astrofyzika, slnečná sústava. Tretia predplatená časť je biológia a základy genetiky. A na záver tu máte mechaniku, astronautiku a vesmírnu fyziku. Týmto bude kapacita Vášho nového NaCo naplnená na 85% Vašej možnej kapacity.

Tu prichádzame k zmienenému bodu. Máte zaplatené bianko kapacitu až do 100%. Môžete si vybrať oblasti, ktoré Vás zaujímajú a musíte to spraviť v priebehu nasledovných 10 minút. Termín operácie je fixne daný a nie je možné ho presunúť. Nechám Vás teraz samého nech sa môžete v kľude rozhodnúť. AI budovy je Vám k dispozícii.“

Prikývol som mu. „V poriadku, ďakujem že ste sa mi osobne venoval.“ Otočil som sa k terminálu. „AI - aké sú v súčasnosti najžiadanejšie moduly?“

„Zbrane. Sebaobrana a bojové techniky. Základy prežitia.“ Ozval sa hlas.

„Vojde sa modul do zaplatenej kapacity?“

„Áno, zvyšná voľná pamäť 6,156%.“

„Čo vojde do tohto zvyšku?“

„Hľadám... len psychológia. Teoretická časť.“ Ozvalo sa po chvíľke.

„Pán profesor, môj výber je ukončený. Na zaplnenie zvyšnej pamäte objednávam moduly Zbrane, sebaobrana a bojové techniky. Základy prežitia. A ešte sa do kapacity vojde Psychológia.“ Obrátil som sa zas k Owesnemu.

„Veľmi neštandardné, zaujímavé. Mladý muž, predpokladám že ste o výbere už rozmýšľal, takéto rozhodnutie bez NaCo je veľmi zložité. Ale Váš výber je zaznamenaný a objednávka akceptovaná.“ Skonštatoval „Môžem sa vás opýtať jednu súkromnú otázku?“

„Áno ?“

„Načo Vám to bude? Ešte som sa nestretol s úrovňou NaCo ako budete mať vy. Na svete je len pár desiatok tisíc ľudí ktorí majú Vašu úroveň a aj to podotýkam že u Vás to bude zrejme úplne zbytočne. Napojenie personálnych NaCo na globálnu sieť funguje bezchybne a každý jedinec má informácie k dispozícii možno o pár sekúnd neskôr ako vy, ale má. A bezplatne. Takže opakujem: Načo?“ zahľadel sa mi do očí. Nezaujímalo ho to z nejakého osobného dôvodu. Bola to len čiste profesijná zvedavosť.

„Úprimne povedané NEVIEM. Ako viete je to zaplatené mojim otcom 12 rokov dopredu.“ Odvetil som po pravde.

„No a tu je na mieste druhá otázka: Ako vedel doktor Sheppard pred toľkými rokmi že úroveň NaCo sa takto zvýši a umožní Vám tento upgrade ?“ nedal sa odbiť.

„Tak to by ste mi mal skôr vysvetliť Vy, nie? S otcom ste sa predsa poznal...“

„Skutočne neviem, jeho posledný projekt pred smrťou bol zameraný úplne iným smerom, ale je pravda že výsledky ktoré dosiahol boli zrejme veľmi závažné a mali výrazný politický dosah.“ Roztiahol ruky a zavrtel hlavou. „Je mi ľúto viac neviem a ani nemôžem povedať, dáta sú blokované a chránené štátnym tajomstvom. A navyše dostávam signál že začíname. Prosím nasledujte ma!“

Tep sa mi zrýchlil. Takže je to tu. Vošli sme do priestrannej operačnej haly.

„Ľahnite si tvárou dole. Zákrok sa vykonáva v celkovej anestézii. Bude to trvať približne 15 minút, po zobudení budete malátny a ospalý. Môže Vás bolieť hlava. Jazvu na zátylku mať nebudete, avšak môže vzniknúť opuch. Nový NaCo je o niečo väčší ako pôvodný, avšak konektory zostávajú. Zvýši sa aj jeho externý výkon a dosah. Zvonku zmenu nebude vidieť.

Vaše nové NaCo nebude aktívne v rámci areálu, preto Vás po zákroku čo najrýchlejšie dopravíme k Vám domov. Váš osobný domáci správca sa o Vás postará. Berte na vedomie že po prebudení prebehnú inicializačné testy a v prípade problému naša spoločnosť neberie na seba zodpovednosť za neúspech. Bol ste dopredu varovaný a riziko ste akceptoval.“ Alibisticky znova zopakoval varovanie.

„Dobre, dobre... ak očakávate že ma zneistíte tak sa Vám to darí. Radšej sa už pustite do toho!“

Dr. Owesny privrel oči. „Chirurg je naprogramovaný, ležte kľudne a uvoľnite sa. Budem tu počas celej operácie.“

Zavrel som oči a .... svet sa mi rozhojdal.

NaCo

„Ding-dong.... Ding-dong“ zobúdza ma tupá bolesť hlavy. Otvoriť oči sa mi nechce, stále mám obrátený žalúdok... a hlavu ako tekvicu. Veľkú a dutú. Všetko navôkol sa mi ozýva.

Radšej zostávam ležať. Prečo ma tá hlava tak bolí? Čo som to vlastne robil? Aha... upgrade NaCo. Kontaktujem ho. Odozva okamžitá. Takže funguje. To je dobre. Zobudil som sa a zvedavosť vo mne zvíťazila.

# NaCo - Odblokovať nervové zakončenia v hlave.

# Vykonané.

Bolesť akoby mávnutím čarovného prútika prestala. Fajn, takže sa pokúsim vsať. Ale hlava sa mi napriek všetkému zatočila a prišlo mi zle. Ešte šťastie že som dodržal pokyny a prišiel som tam nalačno. No dobre už to prestáva. Svet sa vracia do pôvodných rozmerov a prestáva sa hojdať.

# Viki?

# Áno pane?

# Ako som sa sem dostal?

# Na základe informácií od AI BioTekLabs Vás priviezli presne 10.45. Vaše auto som dopravila späť 11.55. Teraz je 15.30. U notára sa máte hlásiť 18.00, takže máte ešte chvíľu čas. Oddýchnite si. Bezpečnostná situácia v našej štvrti je stabilná, nepokoje sú hlásené z vedľajších štvrtí, ale nič vážne. Pripravila som pre Vás obed, je naservírované.

# Vďaka, Viki. Priprav mi kúpeľ, idem sa najesť.

Pri jedle som znovu aktivoval nervové zakončenia v hlave, bolesť už ustala. Začala sa mi vracať aj energia a nevoľnosť ustúpila. Skúsim si otestovať nové možnosti.

# NaCo - status?

# Fixná pamäť zaplnená na 99.8%, záložná 16,3% a operačná 3,12%. Využitie procesorov na 12,33%. Pripojenie na sieť v poriadku. Signál silný a stabilný. Autorizácia v poriadku. Všetky bývalé konfigurácie zachované.

Takže skúsme to.

# NaCo - Kyselina chlorovodíková – základné informácie?

# Kyselina chlorovodíková, technický názov kyselina soľná, (HCl (aq.)) je bezkyslíkatá kyselina, ktorá vzniká rozpustením plynného chlorovodíka (HCl) vo vode.

Pri rozpúšťaní chlorovodíka vo vode sa molekuly HCl štiepia na chloridové anióny a vodíkové katióny, ktoré ďalej reagujú za vzniku oxóniového katiónu:

HCl + H2O → H3O+ + Cl−

# NaCo – Malachit?

# Malachit je minerál, chemicky zásaditý uhličitan meďnatý - Cu2CO3(OH)2.

Hmmm... takže to funguje. Chémia, geológia ma nikdy nezaujímala a teraz vzorce zo seba sypem. No fajn, ale čo s tým?

# NaCo – najpoužívanejšia strelná zbraň?

# AK-47 (skratka výrazu Automat Kalašnikova vzor 1947) je to najznámejšia zbraň 20 a 21 storočia. Útočná puška z bývalého tzv. Sovietskeho zväzu. Neskoršie najznámejšie modifikácie: AK74, AK103, AK2055

No dobre, takže dáta v NaCo mám. Skúsime niečo iné. NaCo – dávka adrenalínu.

A .... do prdele! To je SILA. Niečo musím urobiť! Rozhliadam sa po miestnosti. Okno. Výška nad zemou 6 metrov, to by nemal byť žiadny problém. Všetko sa mi zdá jednoduché. Skok. Vo vzduchu obrat, dopadnúť, jemne pokrčiť nohy. Ladne som preletel cez okno, vo vzduchu spravil kotrmelec a plynule som dopadol na trávnik v záhrade presne podľa predstavy čo sa mi ukázala v hlave. Spokojne som si natiahol svaly na chrbte a podupal nohami.

# NaCo – červené krvinky 150%, plné dýchanie, tep 120/minútu.

Rozbieham sa. Paráda. Takto behajú športovci. Po chvíľke pridávam. Zaujímavé že nepociťujem žiadnu únavu. Žiadny tlak na pľúcach, bolesť v bruchu.

# NaCo – status?

# Zvýšená námaha, produkcia červených krviniek, rozvod kyslíka, spaľovanie cukrov a tukov začne za 3 minúty. Zvýšená potivosť. Predpokladaná výdrž touto úrovňou námahy 3h 26 minút. Mám zapnuté automatické odbúravanie kyseliny mliečnej a stimulácia svalov.

Rýchlosť 26km/h.

# NaCo - červené krvinky 200%, plné dýchanie, tep 150/minútu.

Hmmm... veľká zmena to nie je. Len bežím rýchlejšie. Pridal som.

# NaCo – status?

# Zvýšená námaha, produkcia červených krviniek, rozvod kyslíka, spaľovanie cukrov a tukov začne za 68 sekúnd. Zvýšená potivosť. Zapnuté obmedzenie vylučovania vody. Predpokladaná výdrž touto úrovňou námahy 2h 46 minút. Mám zapnuté automatické odbúravanie kyseliny mliečnej a stimulácia svalov. Rýchlosť 32km/h.

# NaCo - červené krvinky 200%, plné dýchanie, tep 200/minútu. Status?

# Zvýšená námaha, produkcia červených krviniek, rozvod kyslíka, spaľovanie cukrov a tukov. Zvýšená potivosť. Zapnuté obmedzenie vylučovania vody. Zapnutá ochrana pred arytmiou. Predpokladaná výdrž touto úrovňou námahy 1h 55 minút. Mám zapnuté automatické odbúravanie kyseliny mliečnej a stimulácia svalov. Rýchlosť 39km/h.

No dobre, nie som vôbec zadýchaný, obehol som si kolečko okolo domu, dobieham domov.

Ešte skúsim niečo.

# NaCo - Salto vpred.

V hlave sa mi mihli inštrukcie. Znížiť rýchlosť, predskok, pri odraze švih rukami a hlavou, trup smerovať dole. Zbaliť do klbka, dopad. Perfektné... toto som nikdy nevedel. Spokojne som si ponaťahoval svaly, ktoré ma vôbec neboleli.

# Viki?

# Kúpeľ máte pripravený, pane.

# NaCo – telesne funkcie do normálu. Status?

# Kľudový stav, všetky telesné funkcie v norme. Mám zapnuté automatické odbúravanie kyseliny mliečnej, predpokladaný čas 36 minút. Potrebné doplniť vitamín C a proteíny.

Koniec ukážky

Table of Contents

Titulná strana

OBSAH

BiotekLabs

NaCo